Kyategeezeddwa nti abatujju bano baalumbye Palamenti eno mu kibuga ekikulu Tehran nga bayita mu mulyango ogw’olukale nga bambadde ng’abakyala era tewali yabafuddeko ne bazingiramu n’ekifo ekyabbulwamu omukulembeze waabwe, Ayatollah Khomeini.
Ng’abatujju bamaze okwesogga ekizimbe kya Palamenti, baasoose kwagala kuwamba abaabaddemu olwo olutalo ne lutandika amasasi ne ganyooka okumala essaawa musanvu mulamba.
Oluvannyuma amagye gaalangiridde ng’olutalo bwe galulinnyeeko era abatujju bonna bwe bamaze okuttibwa.
Abatujju ba ISIS oluvannyuma beewaanye nti bebaakoze obulumbaganyi buno era ne bassa n’akatambi ku mikutu gya yintaneeti akalaga akavuvung'ano ke bagamba nti ke kaabadde mu palamenti nga baakamala okugikuba.
Eyaduumidde ekibinja ekyakubye abatujju okubamalawo ku kizimbe kya Palamenti, Pir Hossein Kolivand yategeezezza nti abatujju abaabadde babagalidde emmundu z’ekika kya AK 47 baalumbye ekifo kino kyokka ne babahhaganga emmundu n’etokota okutuusa lwe baabasse.
Bannansi ba Iran bali mu kutya kuba eggwanga lyabwe libadde ttebenkevu bw’ogeraageranya ne baliraanwa naye obulumbaganyi buno bwabatiisizza.
Kyokka Sipiika, Ali Larijani okutya kwabwe yakusambazze, obulumbaganyi n’abuyita kantu ka bulijjo.
lug_Latn lug_Latn lug_Latn lug_Latn lug_Latn lug_Latn lug_Latn